Журналистхэм къахохъуэ
Накъыгъэм и 26-м Печатым и унэм (Налшык къалэ) журналистхэм я «Акулы пера» школым щеджахэм щыхьэт тхылъхэр щратыжащ.
КъБР-м и Журналистхэм я зэгухьэныгъэм, Къэбэрдей-Балъкъэрым Печатымрэ цIыхубэ коммуникацэхэмкIэ и къэрал комитетым, «Советская молодежь» газетым и радакцэмрэ зэгъусэу илъэс зыбжанэ хъуауэ къызэрагъэпэщ Iуэхум и фIыгъэкIэ тхэным хуэпабгъэ ныбжьыщIэ куэд а IэщIагъэм и щэхухэм хагъэгъуэзащ.
Къэбэрдей-Балъкъэрым Печатымрэ цIыхубэ коммуникацэхэмкIэ и къэрал комитетым и унафэщIым и къуэдзэ Конаков Хьэсэн, КъБР-м и Журналистхэм я зэгухьэныгъэм и унафэщIым и къуэдзэ Шаваевэ Разият, «Советская молодежь» газетым и редактор нэхъыщхьэ Къардэн Мухьэмэд сымэ ныбжьыщIэхэм журналистхэм я курсхэр къызэраухамкIэ щыхьэт тхылъхэр IэщIалъхьэжри ехъуэхъуащ.
— Журналистикэм хуэIэижь IэщIагъэлIхэм я лекцэхэр, чэнджэщхэр хуабжьу къыфхуэщхьэпэнущ. Радиом, телевиденэм, газетым фыщыIащ, абыхэм я лэжьыгъэр къызэрызэрагъэпэщым зыщывгъэгъуэзащ, журналистикэм иIэ унэтIыныгъэхэм ящыщу фэ езым нэхъ фпэгъунэгъур зэхэвгъэкIащи, дыщогугъ фыхущIемыгъуэжу дяпэкIи евгъэфIэкIуэну, — жиIащ Конаков Хьэсэн.
«Акулы пера» школым мазае мазэм щыщIэдзауэ накъыгъэ хъуху цIыху 21-рэ журналистикэм щыхурагъэджащ. Абыхэм дерс гъэщIэгъуэнхэр драгъэкIуэкIащ Къэбэрдей-Балъкъэрым и журналистикэм и ветеран, КъБР-м щIыхь зиIэ и журналистхэу БжэныкIэ Мухьэб, Крушельницкий Валерий, «Кабардино-Балкарская правда» газетым и редактор нэхъыщхьэ Болэт Арсен, «Нюр» сабий журналым и редактор нэхъыщхьэ Сабанчиевэ Арипа, «РИА КБР» агентствэм и унафэщI Терехов Игорь, «Горянка», «Заман» газетхэм я лэжьакIуэ Байсиевэ Марзият, «Къэбэрдей-Балъкъэр» КъТРК-м и корреспондент Кубадиевэ Нуржан, Къэбэрдей-Балъкъэрым печатымрэ цIыхубэ коммуникацэхэмкIэ и къэрал комитетым и къудамэм и унафэщI Романовская Аннэ сымэ, нэгъуэщIхэми.
ЗэIущIэм и кIэухым журналист ныбжьыщIэхэм фIыщIэ псалъэкIэ зыхуагъэзащ Iуэхур жэрдэм зыщIахэмрэ я егъэджакIуэхэмрэ.
Щомахуэ Залинэ.
